Diari Oficial de la Generalitat Valenciana


Sumari del DOGV 7173, del 16-12-2013 (2013/11887)

ORDE 14/2013, de 21 de novembre, de la Conselleria de Presidència i Agricultura, Pesca, Alimentació i Aigua, per la qual s'aprova la reglamentació de qualitat de la carn de conill, per a la seua distinció amb la marca de qualitat CV.
-----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2013/11/21/14/dof/vci/html**

### Dades del document

Número de DOGV
:   7173

Data del DOGV
:   16-12-2013

Secció del DOGV
:   I. DISPOSICIONS GENERALS

Número del document
:   2013/11266


Data del document
:   21-11-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * qualitat del producte
    * carn de conill
    * legislació

ORDE 14/2013, de 21 de novembre, de la Conselleria de Presidència i Agricultura, Pesca, Alimentació i Aigua, per la qual s'aprova la reglamentació de qualitat de la carn de conill, per a la seua distinció amb la marca de qualitat CV. [2013/11771]  
La Llei 10/2006, de 26 de desembre, de mesures fiscals, de gestió administrativa i financera i d'organització de la Generalitat en l'article 53, capítol XVII, «La protecció dels sistemes de qualitat agroalimentaris», preveu com un dels sistemes de qualitat o figura de qualitat agroalimentària la marca de qualitat CV, marca de garantia de la Generalitat de la Comunitat Valenciana.  
El Decret 91/1998, de 16 de juny, del Govern Valencià, aprova el Reglament de la Marca de Qualitat CV per a productes agraris i agroalimentaris (DOGV 3273, 26.06.1998), i establix un mecanisme de distinció tècnica i comercial d'aquells productes amb valors peculiars de tipus qualitatiu, sociocultural o econòmic, per a protegir la seua singularitat, evitar competències deslleials i facilitar al consumidor la seua identificació.  
Després dels estudis tècnics corresponents, la direcció general competent en matèria de qualitat agroalimentària ha estimat que per les seues característiques i qualitat, la carn de conill és un producte amb mèrits suficients per a ser objecte de l'aplicació de les previsions de l'esmentada disposició, i s'acull i s'impulsa la iniciativa dels operadors econòmics, que així ho han sol·licitat, a la conselleria competent en matèria de productes agraris i agroalimentaris.  
En ser reglamentada per la direcció general competent en matèria de qualitat la carn de conill, d'acord amb el Decret 91/1998, de 16 de juny, del Govern Valencià, que aprova el Reglament de la Marca de Qualitat CV per a productes agraris i agroalimentaris (DOGV 3273, 26.06.1998), la seua comercialització podrà emparar-se amb la marca de qualitat CV, de titularitat de la Generalitat, i haurà de complir les condicions d'autorització i ús que establix el Reglament de la marca aprovada per este decret, l'aplicació i gestió de què correspon a la Conselleria de Presidència i Agricultura, Pesca, Alimentació i Aigua, a través de la Direcció General d'Empreses Agroalimentàries i Pesca.  
  
Per tot això, a l'empara del que disposa l'article 1.1 del Decret 91/1998, de 16 de juny, del Govern Valencià, i d'acord amb l'article 28.e de la Llei 5/1983, de 30 de desembre, del Consell,   
  
ORDENE  
  
Article únic. Aprovació de la reglamentació de qualitat  
S'aprova la reglamentació de qualitat de la carn de conill, que figura en l'annex a esta orde, als efectes de l'autorització respecte d'este producte de l'ús de la marca de qualitat CV, d'acord amb el seu Reglament, aprovat pel Decret 91/1998, de 16 de juny, del Govern Valencià, el qual queda inscrit en el Registre de Productes Agroalimentaris amb Marca de Qualitat CV.  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 21 de novembre de 2013  
  
El conseller de Presidència i Agricultura, Pesca, Alimentació i Aigua,  
JOSÉ CÍSCAR BOLUFER  
  
  
ANNEX  
Reglamentació de qualitat de la carn de conill  
  
En la present reglamentació s'establixen els criteris generals per a identificar la carn de conill que pot ser distingida amb la marca de qualitat CV, i es descriu el conjunt de requisits i controls el fi dels quals és aconseguir la diferenciació del producte davant del consumidor, tant per les especials característiques de qualitat com per les seues condicions de producció i condicionament. Per a esta finalitat es descriuen els requisits mínims següents:  
  
Capítol I  
Àmbit i definició  
  
Article 1  
La marca de qualitat CV es concedirà a la carn de conill procedent d'animals aptes per al sacrifici, criats, engreixats i sacrificats en instal·lacions inscrites en el Registre que l'òrgan de gestió mantindrà per als adjudicataris de la marca.  
  
Article 2  
Els animals destinats a la producció de carn de conill protegida sota la marca CV només podran haver nascut, ser criats i engreixats en les explotacions inscrites en el registre que l'òrgan de gestió ha de mantindre per a les explotacions ramaderes.  
Les naus d'una explotació ramadera inscrita en el registre específic de l'òrgan de gestió, dedicades a la cria i engreix d'animals per a la producció de carn de conill protegida amb la marca CV, ho faran de forma exclusiva.  
  
Article 3  
Les pràctiques utilitzades per a la cria, engreixament, transport d'animal viu, sacrifici i manipulació de la carn han de ser les correctes per a obtindre un producte de màxima qualitat, d'acord amb la legislació d'aplicació.  
Les instal·lacions de les granges i de sacrifici compliran sempre amb allò que ha sigut establit per la legislació d'aplicació.  
  
Article 4  
La granja inscrita en el Registre d'Explotacions Ramaderes de l'òrgan de gestió ha de disposar d'un sistema d'informació documentat basat en:  
- Fitxa de la mare la informació de la qual serà, almenys, el codi d'identificació de mare, data del cobriment, data de part, quantitat de catxaps, data de deslletament, vacunacions i incidències sanitàries.  
- Fitxa de lot de catxaps per a cada un dels agrupaments d'animals després del deslletament, que ha d'indicar les mares que aporten catxaps al grup, localització, dates en els canvis d'alimentació, vacunacions, incidències sanitàries, data de sacrifici i instal·lacions de sacrifici.  
  
Este sistema d'informació ha de ser capaç de relacionar inequívocament la fitxa de lot de mares amb els lots d'animals en engreix i amb la resta d'informació, com ara tractaments, programa sanitari, productivitat, condicions ambientals, i ha de permetre recuperar tota eixa informació fàcilment.  
  
Article 5  
El deslletament dels catxaps es realitzarà a partir dels 30 dies de vida.  
A partir del deslletament s'ha administrar únicament pinso enriquit amb àcid -linolenic, formulat amb més del 0,60 % de llavor de lli o de qualsevol matèria primera que obtinga un resultat semblant.  
L'administració de pinso blanc d'acabament s'ha de realitzar, almenys, en els set dies anteriors al dia del sacrifici i la seua duració haurà d'haver sigut, com a màxim, un mes.  
  
Article 6  
L'explotació ramadera aplicarà el programa de sanitat animal en vigor i actualitzarà el llibre de registre de l'explotació amb els detalls de la seua aplicació. L'explotació ha de pertànyer a una ADS.  
  
  
  
Article 7  
En les fases de cria, engreixament i transport dels animals, s'han de complir les condicions previstes en la legislació en vigor relativa al benestar animal; a més, les gàbies dedicades a la cria han de tindre unes dimensions mínimes:  
- Mascles i femelles adults: superfície mínima: 3000 cm²/animal i altura mínima de la gàbia 30 cm.  
- Reposició: superfície mínima: 1000 cm²/animal i altura mínima de la gàbia 30 cm.  
- Engreixament: superfície mínima: 400 cm²/animal i altura mínima de la gàbia 30 cm.  
- Nius: superfície mínima: 1000 cm² i altura mínima de la gàbia 25 cm.  
  
Article 8  
L'edat per al sacrifici serà superior als 55 dies, quan hagen complit el seu perfecte creixement, i els conills pesaran entre 1,9 i 2,3 quilograms de pes viu.  
El buidatge de gàbia, entre lot i lot, i de la nau, implicarà les activitats de neteja i desinfecció específiques, conforme al programa de neteja i desinfecció previst i registrades en el llibre d'explotació o registre alternatiu.  
  
CAPÍTOL II  
Sacrifici i pescat de la carn  
  
Article 9  
El sacrifici dels conills que seran emparats amb la marca CV s'ha de realitzar només en establiments inscrits en el registre específic de l'òrgan de gestió i han de complir la legislació d'aplicació vigent.  
Cal diferenciar els animals i les canals que seran emparats amb la marca CV durant tot el procés productiu, l'emmagatzematge i l'expedició.  
  
Article 10  
El transport dels animals s'ha de realitzar d'acord amb el que disposa la normativa d'aplicació vigent. S'han d'aplicar les mesures necessàries per a garantir una diferenciació efectiva dels animals que seran emparats amb la marca CV durant tot el procés de trasllat dels animals.  
  
  
Article 11  
Els escorxadors han de mantindre actualitzat un llibre de control on figuraran els lots d'origen dels animals, data de sacrifici, nombre d'animals, codi del document d'acompanyament, incidències i números de les contraetiquetes de l'òrgan de gestió utilitzades per a la diferenciació de les canals.  
  
Capítol III  
Característiques de la carn  
  
Article 12  
El producte protegit amb la marca CV serà la carn de conill (Oryctolagus Cuniculus, conill de granja) presentada en canal fresca, mai congelada, amb les característiques següents:  
Pes de la canal entre 800 i 1400 grams de pes net  
- Conformació general de la canal normal. Musculatura ben desenrotllada, de contorns arredonits i amb una distribució muscular normal. Presentació de la canal íntegra. Sense defecte de perfilació en l'obertura de la cavitat abdominal ni incisions en la superfície de la canal.  
  
- Uniformitat en l'aspecte extern de la canal. Color rosaci clar.  
  
- Tacte bla i flexible en component muscular.  
- Absència de defectes superficials com ara colors estranys, cossos estranys, hematomes, deshidratacions i mucositat.  
- Absència de pèl o pell.  
- Els components de la preparació o l'envasament han de permetre la visió del producte.  
- Relació d'àcids grassos -6/ -3 de la fracció lipídica entre 3,0 i 5,5.  
  
Capítol IV  
Comercialització de la carn  
  
Article 13  
El producte protegit amb la marca CV s'ha d'envasar o s'ha de condicionar en embalatges de transport adequats, en les mateixes instal·lacions de sacrifici, abans de la seua expedició.  
  
Article 14  
A més de la informació obligatòria en la presentació dels productes alimentaris, cada canal ha de disposar d'una contraetiqueta de l'òrgan de gestió aplicada en la seua superfície externa, en un lloc de la canal que supose que siguen visibles una vegada confeccionat el producte final, encara que podrà anar en la superfície de l'envàs, quan este siga d'una sola canal.  
  
Article 15  
La instal·lació mantindrà una sistemàtica per a la gestió de les reclamacions, i l'aplicarà, almenys, quan estiga involucrat el producte certificat.  
  
Capítol V  
L'autorització de l'ús de la marca CV en la carn de conill  
  
Article 16  
La facultat d'utilització de la marca CV serà exclusiva de les instal·lacions autoritzades per l'òrgan de gestió. Les instal·lacions autoritzades estaran inscrites en algun dels registres d'usuaris de marca que l'òrgan de gestió manté i li hauran sigut concedides una quantitat de contraetiquetes numerades de forma consecutiva, per haver demostrat el compliment dels requisits d'ús de la marca i que establix l'abast quantitatiu de l'autorització.  
Les contraetiquetes concedides són per a l'ús exclusiu de la instal·lació inscrita i autoritzada, sense poder esta cedir la seua utilització.  
Les instal·lacions autoritzades seran les responsables de l'ús de la contraetiqueta de l'òrgan de gestió. Es desqualificaran els lots afectats per incompliment d'algun dels requisits establits en esta reglamentació.  
  
  
Article 17  
L'òrgan de gestió tramita les sol·licituds d'inscripció, en els registres específics que manté, de les granges i escorxadors que ho sol·liciten com a persones físiques o jurídiques.  
El tràmit d'inscripció inclou la comprovació de l'adequació de les instal·lacions i el seu maneig, i també la comprovació que el responsable de les instal·lacions interessades en la inscripció coneix les obligacions a les quals es compromet amb l'ús de la distinció.  
  
Capítol VI  
Control de l'ús de la distinció CV en la carn de conill  
  
Article 18  
Els operadors que facen ús de la marca de qualitat CV, han de vetlar pel compliment de les exigències establides en els apartats anteriors. També han de mantindre un sistema de gestió de la qualitat documentat que incloga, a més de l'aplicació d'anàlisi de perills i punts de control crític (APPCC), un sistema de traçabilitat eficaç i un tractament previst de les reclamacions i les no- conformitats derivades del seguiment d'usuaris de marca i del control.  
Periòdicament l'organització ha de realitzar activitats de verificació del compliment dels requisits establits en este reglament i ha de mantindre els registres que se'n deriven.  
  
Article 19  
L'òrgan de gestió emetrà les contraetiquetes que seran entregades a les instal·lacions autoritzades. Estes contraetiquetes han d'incloure, almenys:  
- La marca CV d'acord amb el que establix el Decret 91/1998, de 16 de juny, del Govern Valencià, que aprova el Reglament de la Marca de Qualitat CV per a productes agraris i agroalimentaris. Informació.  
- Numeració individual i exclusiva de l'exemplar de contraetiqueta.  
- Menció al text legal que publica esta normativa.  
Article 20  
La instal·lació autoritzada ha d'utilitzar les contraetiquetes de l'òrgan de gestió de forma correlativa, i ha de començar sempre per la numeració més baixa.  
La instal·lació autoritzada emmagatzemarà les contraetiquetes de l'òrgan de gestió en lloc segur, amb control d'accés, de forma ordenada i de manera que no impliquen un deteriorament d'estes.  
La instal·lació autoritzada haurà instruït el personal que accedix a retirar les contraetiquetes de l'òrgan de gestió emmagatzemades i a la seua aplicació, de manera que no s'incomplisca algun dels requisits d'ús de la marca de forma involuntària.  
  
Article 21  
L'òrgan de gestió proposarà a l'administració competent en matèria de qualitat agroalimentària, l'entitat de control extern encarregada de la comprovació periòdica del bon ús de la distinció i el programa de les activitats de control que té previst realitzar per al manteniment dels seus registres d'usuaris de la marca.  
El programa de control serà aprovat per l'administració competent.  
  
  
Article 22  
L'entitat de control aplicarà el programa de control aprovat i, per a cada actuació, emetrà un informe tècnic que indique el grau de compliment dels requisits de la marca en la instal·lació objecte de l'actuació.  
  
 L'entitat de control ha de tindre accés en tot moment a les instal·lacions inscrites en els registres de l'òrgan de gestió.  
  
Article 23  
L'òrgan de gestió actualitzarà els seus registres d'usuaris de la marca en funció dels resultats de les activitats de control i les declaracions de l'usuari de la marca.  
  
Article 24  
Les infraccions sobre este reglament i la legislació vigent sobre la matèria comportarà la suspensió de la inscripció en el Registre d'Usuari i la retirada de l'autorització a l'ús de la distinció. La instal·lació sancionada no podrà sol·licitar la inscripció en el registre de l'òrgan de gestió fins que hagen transcorregut dos anys.


Còpia Permalink ELI